als_Latn dik_Latn sag_Latn
Shkrimtarë të njohur, artistë dhe liderë shtetesh kanë shprehur ngushëllime, pas ndarjes nga jeta të nobelistit, Gabriel Garsia Markez. Autori i veprave të njohura, si “100 vjet vetmi” apo “Dashuria në kohën e kolerës”, dhe që konsiderohet si një prej shkrimtarëve më të mëdhenj në spanjisht, ndërroi jetë në moshën 87-vjeçare mbrëmjen e së enjtes. Ai po trajtohej prej ditësh në një spital meksikan, si pasojë e një infeksioni dhe dehidratimi.
Kolumbiani është i mirënjohur për gërshetimin e jetës së përditshme me fantazinë në veprat e tij, duke bërë që të lulëzojë zhanri letrar i quajtur realizmi magjik. Presidenti kolumbian, Huan Manuel Santos dhe ai amerikan Obama, ishin në mesin e njerëzve që vlerësuan figurën e Markezit. “Një mijë vjet vetmi dhe hidhërim për vdekjen e shkrimtarit më të madh kolumbian të të gjitha kohërave! Gjigantë të tillë nuk vdesin kurrë”, shkruan Santos në “Twitter”. Ai ka njoftuar edhe tri ditë zi kombëtare në Kolumbi. Ndërsa Obama theksoi se bota ka humbur një prej shkrimtarëve më vizionarë.
Ish-Presidenti amerikan Klinton shprehet se Markez, ka arritur të kapë dhimbjen dhe gëzimin e njerëzimit tonë të përbashkët. Ngushëllime për vdekjen e Markez erdhën edhe nga shkrimtarë të tjerë spanjishtfolës, si fituesi i Nobelit në Letërsi, peruani Mario Vargas Llosa apo autorja kiliane Izabel Alende. Edhe Enrike Penja Njeto, Presidenti i Meksikës, vendi ku Markez jetoi 30 vitet e fundit të jetës, shprehu “pikëllimin për vdekjen e një prej shkrimtarëve më të mëdhenj të kohës tonë”.
I njohur me nofkën “Gabo” në Amerikën Latine, shkrimtari lindi në qytetin verior të Kolumbisë, Arakataka, që u bë frymëzim për Makondon, qytetin në qendër të romanit “100 vjet vetmi”. Me këtë vepër, ai fitoi edhe çmimin Nobel në Letërsi në vitin 1982. Romani është shitur në rreth 50 milionë kopje, në 25 gjuhë të ndryshme të botës.
Gabriel Garsia Markez është konsideruar si shkrimtari më i madh i spanjishtes që prej kohës së Migel de Servantes, autorin e shekullit të 16-të, i njohur për kryeveprën, “Don Kishoti”.
als_Latn als_Latn als_Latn als_Latn als_Latn